Forslag til RÅDETS AFGØRELSE om ophævelse af afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i AVS-EU-partnerskabsaftalen /* COM/2015/075 final - 2015/0039 (NLE) */





BEGRUNDELSE Den Europæiske Union vedtog den 31. januar 2011 at indlede konsultationer med Republikken Guinea-Bissau, jf. artikel 96 i den reviderede Cotonou-aftale[1]. Denne afgørelse blev truffet umiddelbart efter begivenhederne den 1. april 2010, hvor en gruppe oprørske militærfolk efter ordre fra general Antonio Indjai, næstkommanderende for de væbnede styrker, arresterede chefen for de væbnede styrker, José Zamora Induta, og Guinea-Bissaus premierminister, Carlos Gomes Junior. Dette oprør og den senere udnævnelse af oprørets vigtigste ophavsmænd til stillinger i militærets højeste ledelse blev betragtet som en åbenlys og alvorlig overtrædelse af de væsentlige elementer, jf. Cotonou-aftalens artikel 9 (navnlig overholdelse af de demokratiske principper), og en sag, der kræver særlig hurtig indgriben, jf. aftalens artikel 96, stk. 2, litra b). Følgelig blev der den 2. februar 2011 sendt et brev til Guinea-Bissaus myndigheder med en opfordring til at afholde konsultationer. Under den første konsultation, der fandt sted i Bruxelles den 29. marts 2011, forpligtede Guinea-Bissau sig til: · vedrørende mordene i marts og juni 2009 at foretage og afslutte undersøgelser og retlige procedurer, der er fuldstændig uafhængige og foretaget under passende logistiske og sikkerhedsmæssige forhold · effektivt at gennemføre den reformstrategi for sikkerhedssektoren, der blev vedtaget af det nationale parlament, og den lovpakke, der blev udarbejdet med støtte fra EU's fælles sikkerheds- og forsvarspolitiske FSFP-mission · at udskifte den militære ledelse for at sikre, at de høje kommandoposter ikke besættes af personer, der har været involveret i forfatningsstridige eller ulovlige aktiviteter eller i voldelige aktioner, i overensstemmelse med konklusionerne og henstillingerne i Det Økonomiske Fællesskab af Vestafrikanske Staters (Ecowas) køreplan for reformering af sikkerhedssektoren · at godkende og bistå en ekspertmission, der skal bidrage til reformen af sikkerhedssektoren og beskyttelsen af politikerne, som gennemføres med støtte fra Ecowas, Fællesskabet af Portugisisktalende Lande (CPLP) og/eller andre parter · at udarbejde, vedtage og effektivt gennemføre nationale operationelle planer med henblik på gennemførelse af reformen af sikkerhedssektoren og bekæmpelse af narkotrafikken · at forbedre den administrative og økonomiske forvaltning af civilt og militært personale og foranstaltningerne til bekæmpelse af hvidvask af penge. Den 18. juli 2011 besluttede Den Europæiske Union ved Rådets afgørelse 2011/492/EU at vedtage relevante foranstaltninger for at sikre, at disse tilsagn blev gennemført, herunder en tidsplan for gensidige forpligtelser med henblik på en gradvis genoptagelse af samarbejdet med EU. Den 12. april 2012 gennemførte medlemmer af de væbnede styrker efter den første runde af præsidentvalget efter præsident Malam Bacai Sanhés død i januar et statskup, hvor den fungerende præsident og premierministeren blev arresteret. I mangel af fremskridt med gennemførelsen af de tilsagn, som er fastsat i Rådets afgørelse 2011/492/EU, blev de relevante foranstaltninger forlænget til den 19. juli 2013 ved Rådets afgørelse 2012/387/EU af 16. juli 2012, og derefter til den 19. juli 2014 ved Rådets afgørelse 2013/385/EU af 15. juli 2013. Der blev den 13. april og den 18. maj 2014 afholdt præsident- og parlamentsvalg, som af alle internationale observatører, herunder en EU-valgobservationsmission, blev bedømt som frie og troværdige. Ved Rådets afgørelse 2014/467/EU af 14. juli blev gyldigheden af afgørelse 2011/492/EU efterfølgende forlænget, men anvendelsen af de relevante foranstaltninger heri til at gøre det muligt for EU at indlede en dialog og yde direkte støtte til de demokratisk valgte myndigheder i deres bestræbelser på at styrke de demokratiske institutioner, forene landet og fremme den socioøkonomiske udvikling i Guinea-Bissau, blev suspenderet. Som en del af den halvårlige gennemgang af relevante foranstaltninger i henhold til artikel 96 i Rådets afgørelse 2011/492/EU fandt en fælles observatørmission fra EU's Udenrigstjeneste og Kommissionens tjenestegrene sted fra den 13. til den 15. januar 2015 for at vurdere, i hvilket omfang de væsentlige elementer (demokratiske principper, retsstatsprincippet, menneskerettighederne, god regeringsførelse), der er fastsat i artikel 9 i Cotonou-aftalen, blev overholdt, og til at måle de fremskridt, som Guinea-Bissau har gjort med opfyldelsen af sine forpligtelser med henblik på at ophæve foranstaltningerne i artikel 96. På grundlag af resultaterne af den fælles observatørmission og henstillingerne fra de bosiddende og ikke-bosiddende EU-missionschefer i Guinea-Bissau og under hensyntagen til afholdelsen af troværdige valg, genoprettelsen af den forfatningsmæssige orden, etableringen af en inklusiv regering, der forpligter sig til at gennemføre de reformer, der er nødvendige for landets udvikling og stabilitet, og de opmuntrende fremskridt, der er gjort med gennemførelsen af forpligtelserne i artikel 96, forekommer det politisk hensigtsmæssigt at ophæve de relevante foranstaltninger, der er fastsat i artikel 96 i Rådets afgørelse 2011/492/EU. Den fulde genoptagelse af EU’s samarbejde med Guinea-Bissau vil sende et stærkt politisk signal til støtte for de nyligt valgte myndigheder, der giver EU mulighed for at engagere sig fuldt ud i at støtte landets reformprogram og udviklingsdagsorden og bidrage til det internationale samfunds igangværende bestræbelser på at skabe en tilbagevenden til den forfatningsmæssige orden og mindske risikoen for, at Guinea-Bissaus demokratiske institutioner svækkes yderligere. Konklusion I lyset af ovenstående opfordres Rådet til at vedtage vedlagte forslag til en rådsafgørelse om ophævelse af afgørelse 2011/492/EU om gennemførelsen af konsultationsproceduren med Republikken Guinea-Bissau i medfør af artikel 96 i Cotonou-aftalen. 2015/0039 (NLE) Forslag til RÅDETS AFGØRELSE om ophævelse af afgørelse 2011/492/EU om afslutning af konsultationsproceduren med Republikken Guinea-Bissau i medfør af artikel 96 i AVS-EU-partnerskabsaftalen RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[2] ("AVS-EU-partnerskabsaftalen"), som ændret[3], særlig artikel 96, under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EU-partnerskabsaftalen[4], særlig artikel 3, under henvisning til forslag fra Europa-Kommissionen, og ud fra følgende betragtninger: (1) Konsultationerne i medfør af artikel 96 i AVS-EU-partnerskabsaftalen med Republikken Guinea-Bissau blev afsluttet ved Rådets afgørelse 2011/492/EU[5], og der blev truffet relevante foranstaltninger, som fremgår af bilaget til nævnte afgørelse. (2) Disse foranstaltninger blev forlænget til den 19. juli 2013 ved Rådets afgørelse 2012/387/EU[6] og efterfølgende ved Rådets afgørelse 2013/385/EU[7] til den 19. juli 2014. Ved Rådets afgørelse 2014/467/EU[8] blev gyldigheden af Rådets afgørelse 2011/492/EU forlænget med et år til den 19. juli 2015, men anvendelsen af de relevante foranstaltninger blev suspenderet. (3) Fredelige, frie og troværdige præsident- og parlamentsvalg blev afholdt i Guinea-Bissau den 13. april og den 18. maj 2014, og den forfatningsmæssige orden i landet blev genoprettet. (4) Der blev nedsat en inklusiv regering, der forpligtede sig til at gennemføre de reformer, der er nødvendige for landets udvikling og stabilitet, og der er gjort opmuntrende fremskridt med gennemførelsen af forpligtelserne i artikel 96 i Rådets afgørelse 2011/492/EU. (5) Guinea-Bissau er stadig skrøbeligt og de demokratisk valgte myndigheder har brug for støtte fra internationale partnere til at fortsætte gennemførelsen af landets reformprogram og udviklingsdagsorden. (6) Med henblik på sammen med andre internationale partnere at støtte de nationale myndigheders igangværende bestræbelser på at stabilisere og konsolidere de demokratiske institutioner og fremme den socialøkonomiske udvikling i Guinea-Bissau bør Rådets afgørelse 2011/492/EU ophæves — VEDTAGET DENNE AFGØRELSE: Artikel 1 Rådets afgørelse 2011/492/EU ophæves. Artikel 2 Brevet i bilaget til denne afgørelse sendes til Guinea-Bissaus myndigheder. Artikel 3 Denne afgørelse træder i kraft på dagen for vedtagelsen. Udfærdiget i Bruxelles, den . På Rådets vegne Formand [1] EUT L 287 af 4.11.2010, s. 3. [2] EFT L 317 af 15.12.2000, s. 3. [3] EUT L 287 af 4.11.2010, s. 3. [4] EFT L 317 af 15.12.2000, s. 376, som ændret i EUT L 247 af 9.9.2006, s. 48. [5] Rådets afgørelse 2011/492/EU af 18. juli 2011 om afslutning af konsultationerne med Republikken Guinea-Bissau i medfør af artikel 96 i AVS-EF-partnerskabsaftalen (EUT L 203 af 6.8.2011, s. 2). [6] Rådets afgørelse 2012/387/EU af 16. juli 2012 om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU (EUT L 187 af 17.7.2012, s. 1-2). [7] Rådets afgørelse 2013/385/EU af 15. juli 2013 om forlængelse af anvendelsesperioden for de relevante foranstaltninger, der blev truffet ved afgørelse 2011/492/EU (EUT L 194 af 17.7.2013, s. 6). [8] Rådets afgørelse 2014/467/EU af 14. juli 2014 om forlængelse af gyldigheden af afgørelse 2011/492/EU og udsættelse af anvendelsen af dens relevante foranstaltninger (EUT L 212 af 18.7.2014, s. 12-14). BILAG Hr. præsident Hr. premierminister Den Europæiske Union (EU) er meget opmuntret af det, som Guinea-Bissau har opnået i det forløbne år. Landet kom på ret kurs, da det afholdt fredelige og troværdige parlamentsvalg i april og maj 2014 om etablering af demokratisk valgte myndigheder, herunder en inklusiv regering, som efter vores mening er engageret i at genopbygge landet, styrke dets demokratiske institutioner og styre hen imod socialpolitisk stabilitet og økonomisk udvikling. I lyset af genoprettelsen af den forfatningsmæssige orden samt de fremskridt, der er gjort hen imod Guinea Bissaus forpligtelser i henhold til artikel 96 i Cotonou-aftalen, og Deres indsats med hensyn til at fortsætte landets gennemførelse heraf ved at foretage de nødvendige reformer og træffe passende foranstaltninger har vi hermed fornøjelsen af at meddele Dem, at de foranstaltninger, der siden 2011 har begrænset anvendelsesområdet for EU's udviklingssamarbejde med Guinea-Bissau, er blevet ophævet. Vi genoptager derfor fuldt ud samarbejdet med Deres land. Da Guinea-Bissau stadig står over for mange politiske og socialøkonomiske udfordringer, vil vi gerne opfordre Dem til fortsat at stå sammen og fortsætte Deres bestræbelser på at styrke de demokratiske institutioner, reelt reformere sikkerhedssektoren, styrke retsstaten, bekæmpe korruption, straffrihed og narkotikahandel og fremme en bæredygtig udvikling. EU står Dem bi og støtter alle bestræbelser i denne retning. Ophævelsen af de relevante foranstaltninger i henhold til Cotonou-aftalens artikel 96 gør det faktisk muligt for os at bistå Dem i tilrettelæggelsen af rundbordssamtalen om Guinea-Bissau den 25. marts 2015 i Bruxelles og til fuldt ud at bidrage til, at den bliver vellykket. Desuden vil vi fortsætte hørings- og forberedelsesfasen i den 11. Europæiske Udviklingsfond med Deres regering med henblik på hurtigst muligt at undertegne det nationale vejledende program, som vil støtte Dem i gennemførelsen af Deres ambitiøse reformprogram. Endelig ser vi frem til ikke blot en fuld genoptagelse af samarbejdet med Guinea-Bissau gennem udvikling, men også til en styrkelse af vores politiske dialog i henhold til artikel 8 i Cotonou-aftalen. Med venlig hilsen På Rådets vegne || På Kommissionens vegne F. MOGHERINI Den højtstående repræsentant || N. MIMICA Kommissær